Dacă în ultimul an nu aţi beneficiat de o creştere salarială de măcar 100 de lei, atunci puterea dumneavoastră de cumpărare s-a erodat din cauza inflaţiei. Cu alte cuvinte, puteţi cumpăra din salariu mai puţine lucruri decât anul trecut pe vremea asta.

În sectorul bancar, salariul nominal net a crescut cu 4,39%, de la 4.581 în iunie 2017 la 4.782 de lei în iunie 2018. Din cauza inflației, însă, salariul real, reflectat de puterea de cumpărare, a scăzut cu 1 la sută.

Cu alte cuvinte, pe hârtie angajaţii au câștigat, în medie, 200 de lei. În realitate însă, sunt cu 45 de lei mai săraci.

În industria tutunului, deși salariul mediu a crescut cu 3,76 procente - de la 4.094 de lei în iunie 2017 la 4.248 de lei în iunie 2018 - puterea de cumărare a scăzut de fapt cu 1,64%.

Cei mai ghinioniști par a fi angajații din domeniile conexe extracției petroliere. Scăderilor salariale li s-a adăugat inflația de 5,4%, iar asta a făcut ca, față de iunie 2017, puterea lor de cumpărare să scadă cu 14 procente.